มูดีส์ : ไทยขึ้นดอกเบี้ยส.ค.นี้
“มูดี้ส์ อนาลิติกส์” ออกบทวิเคราะห์ไว้น่าสนใจ
9 มิ.ย. 2565

“มูดี้ส์ อนาลิติกส์” ออกบทวิเคราะห์ไว้น่าสนใจ
เป็นเรื่องเกี่ยวกับ “อัตราดอกเบี้ยนโยบาย” ของประเทศไทย
ปัจจุบันดอกเบี้ยนโยบายของไทยอยู่ที่ 0.50% และเมื่อวานนี้ คณะกรรมการนโยบายการเงิน หรือ กนง. มีมติ (ไม่เป็นเอกฉันท์ 4:3) คงดอกเบี้ยไว้ที่ระดับเดิม
มติที่ไม่เป็นเอกฉันท์ของ กนง.
สอดรับกับบทวิเคราะห์ของมูดีส์ฯ
มูดี้ส์ฯ วิเคราะห์ว่า คณะกรรมการนโยบายการเงิน หรือ กนง.ของประเทศไทย จะขึ้นอัตราดอกเบี้ยนโยบายในเดือน สิงหาคม 2565
สำหรับ กนง.จะประชุมครั้งถัดไปวันที่ 10 สิงหาคม 2565
ก่อนหน้านี้
ธนาคารแห่งประเทศไทย (ธปท.) เคยออกมาแนะนำให้เริ่มดำเนินนโยบายการเงินสู่ภาวะปกติ “ทันที” ในเดือน มิถุนายน 2565
อีริค เชียง  นักเศรษฐศาสตร์ของมูดีส์ฯ ย้ำว่าประเทศไทยเป็นหนึ่งในประเทศที่ขึ้นดอกเบี้ยช้าในเอเชียแปซิฟิก
เช่นเดียวกับ “อินโดนีเซีย” และ “เวียดนาม”
แม้ว่าธนาคารกลางในประเทศอื่น ๆ ส่วนใหญ่ได้ดำเนินนโยบายเงินสู่ “ภาวะปกติ” แล้วเพื่อจัดการกับภาวะ “เงินเฟ้อ” ภายในประเทศที่เพิ่มสูงขึ้น
เชียงคาดว่า ต้นทุนปุ๋ยและอาหารสัตว์ที่เพิ่มสูงขึ้นจะทำให้เงินเฟ้ออาหารรุนแรงขึ้นในไตรมาส 3/65
หรือประมาณเดือน กันยายนนี้
เชียง บอกว่า ข้อมูลราคาดัชนีผู้บริโภค (CPI) และเงินเฟ้อหลักสูงกว่าคาดจนถึงเดือน พฤษภาคมปี 2565
ตัวเลขตรงนี้น่าจับตามองเป็นพิเศษ
มีการตั้งข้อสังเกตว่า “เงินบาท” กำลังได้รับแรงกดดันเช่นเดียวกับสกุลเงินตลาดเกิดใหม่อื่น ๆ
เป็นผลจากการปรับลดการเติบโตลงทั่วโลก รวมถึงในประเทศจีน ทำให้เกิดภาวการณ์ซื้อชะลอตัว (เงินฝืด)
ขณะเดียวกันยังตั้งข้อสังเกตว่าเงินบาทวนเวียนอยู่ในระดับต่ำสุดในรอบ 5 ปี เมื่อกลางเดือน พฤษภาคม 2565
“การคัดค้านของธนาคารแห่งประเทศไทยที่จะดำเนินนโยบายเงินสู่ภาวะปกติเป็นปัจจัยหนึ่ง แต่โดยรวมแล้วเราคาดว่าจะมีการผลักดันให้ธนาคารกลางปรับดอกเบี้ยสู่ภาวะปกติท่ามกลางแรงกดดันจากเงินเฟ้อที่สูงขึ้นและความเสี่ยงที่เงินบาทจะอ่อนตัวลงอีก”
เชียง วิเคราะห์ไว้น่าสนใจ
มูดีส์ อนาลิติกส์ ยังคงมีมุมมองเพิ่มเติม
มูดี้ส์ บอกว่า ผลิตภัณฑ์มวลรวมภายในประเทศ (จีดีพี) ของไทยจะเติบโตในปีนี้ทั้งปี 3.5%
การคาดการณ์ที่ว่านี้ของมูดีส์ จะแตกต่างจากนักวิเคราะห์ของไทยก่อนหน้านี้
เพราะส่วนใหญ่ยังค่อนข้างมั่นใจว่า ในปี 2565 กนง.จะยังไม่ขึ้นดอกเบี้ยนโยบายแน่นอน
ทว่า ล่าสุดเริ่มจะมีนักวิเคราะห์จากบริษัทหลักทรัพย์ และศูนย์วิจัยของสถาบันการเงินหลายแห่ง เริ่มปรับมุมมอง และบอกว่าปีนี้ กนง.จะขึ้นดอกเบี้ย (อ่อน ๆ หรือเบา ๆ) 1 ครั้งในปีนี้
หรือเป็นช่วงเดือน กันยายน (ประชุม กนง. วันที่ 28 กันยายน 2565)
การเปลี่ยนมุมมอง หรือคาดการณ์ เกิดขึ้นหลังจาก เมื่อวานนี้มติ กนง.ออกมาไม่เป็นเอกฉันท์ หรือ  4:3
นั่นคือ การคงดอกเบี้ยนโยบายไว้ระดับเดิม 0.50%
หากดูจากสถิติของการประชุม กนง. หลายครั้งก่อนหน้านี้
เกือบทุกครั้งที่มีมติออกมาแบบ “ไม่เป็นเอกฉันท์”
มักจะเกิดการเปลี่ยนแปลงด้านดอกเบี้ยนโยบาย (ขึ้นหรือลง) สำหรับการประชุม กนง.ในครั้งถัดไป